CELEX: 52015PC0426
Language: mt
Date: 2015-09-10
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tittieħed f'isem l-Unjoni Ewropea fi ħdan il-Kunsill tat-TRIPS u fil-Kunsill Ġenerali tal-Organizzazzjoni Dinjija tal-Kummerċ fir-rigward tat-talba mingħand membri li huma pajjiż l-inqas żviluppat għal estensjoni tal-perjodu ta' tranżizzjoni skont l-Artikolu 66(1) tal-Ftehim dwar aspetti relatati mal-kummrċ tad-Drititjiet ta' Proprjetà Intellettwali fir-rigward ta' ċerti obbligi marbuta ma' prodotti farmaċewtiċi u għal eżenzjoni mill-obbligi skont l-Artikolu 70(8) u (9) ta’ dak il-Ftehim

IL-KUMMISSJONI EWROPEA
            Brussell, 10.9.2015
            COM(2015) 426 final
            2015/0190(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f'isem l-Unjoni Ewropea fi ħdan il-Kunsill tat-TRIPS u fil-Kunsill Ġenerali tal-Organizzazzjoni Dinjija tal-Kummerċ fir-rigward tat-talba mingħand membri li huma pajjiż l-inqas żviluppat għal estensjoni tal-perjodu ta' tranżizzjoni skont l-Artikolu 66(1) tal-Ftehim dwar aspetti relatati mal-kummrċ tad-Drititjiet ta' Proprjetà Intellettwali fir-rigward ta' ċerti obbligi marbuta ma' prodotti farmaċewtiċi u għal eżenzjoni mill-obbligi skont l-Artikolu 70(8) u (9) ta’ dak il-Ftehim
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-objettivi tagħha
            
            
               L-objettiv ta' din il-proposta huwa li tippermetti lill-Unjoni Ewropea tissieħeb mal-kunsens fl-Organizzazzjoni Dinjija tal-Kummerċ (WTO) dwar l-adozzjoni ta’ żewġ deċiżjonijiet. 
            
            
               L-ewwel waħda hija deċiżjoni li tikkonċedi estensjoni għall-pajjiżi l-anqas żviluppati (LDCs) tal-Perjodu ta' Tranżizzjoni skont l-Artikolu 66.1 tal-Aspetti Relatati mal-Kummerċ tal-Ftehim dwar id-Drittijiet ta' Proprjetà Intellettwali (TRIPS) fil-każ ta' ċerti obbligi fir-rigward ta' prodotti farmaċewtiċi dment li jibqgħu pajjiżi l-anqas żviluppati. 
            
            
               It-tieni waħda hija deċiżjoni li tikkonċedi eżenzjoni minn obbligi fir-rigward ta' prodotti farmaċewtiċi skont l-Artikolu 70.8 u l-Artikolu 70.9 ta' dak il-Ftehim għall-pajjiżi l-inqas żviluppati dment li jibqgħu pajjiżi l-anqas żviluppati. 
            
            
               L-estensjoni u l-eżenzjoni waslu biex jiskadu fl-1 ta' Jannar 2016. Il-Bangladexx, fit-23 ta' Frar 2015, f'isem il-pajjiżi Membri l-anqas żviluppati talab estensjoni indefinita tal-perjodu ta' tranżizzjoni skont l-Artikolu 66.1 tat-TRIPS u eżenzjoni indefinita mill-obbligi skont l-Artikolu 70.8 u l-Artikolu 70.9 fir-rigward ta' prodotti farmaċewtiċi dment li jibqgħu pajjiżi l-anqas żviluppati.
            
            
               
                  Il-proposta tistipula li l-Kunsill jawtorizza lill-Kummissjoni li tadotta pożizzjoni f'isem l-Unjoni Ewropea fi ħdan id-WTO biex tissieħeb ma’ kunsens fir-rigward tal-imsemmija deċiżjonijiet. 
               
            
            
               •Konsistenza ma’ provvedimenti ta’ politika eżistenti fil-qasam ta’ politika
            
            
               L-inizjattiva hija għal kollox konsistenti mad-dispożizzjonijiet eżistenti ta' politika. Ġew adottati deċiżjonijiet simili qabel. 
            
            
               L-Unjoni Ewropea appoġġat id-Dikjarazzjoni ta' Doha dwar it-TRIPS u dwar is-saħħa pubblika tal-14 ta' Novembru 2001 fejn ġie miftiehem li l-Membri li huma pajjiżi l-inqas żviluppati ma għandhomx ikunu obbligati, fir-rigward ta' prodotti farmaċewtiċi, li jimplimentaw jew japplikaw it-Taqsimiet 5 u 7 tal-Parti II tal-Ftehim TRIPS jew li jinfurzaw id-drittijiet previsti taħt dawn it-Taqsimiet sal-1 ta' Jannar 2016, bla ħsara għad-dritt tal-Membri li huma pajjiżi l-inqas żviluppati li jitolbu estensjonijiet oħrajn tal-perjodi ta' tranżizzjoni kif stipulat fl-Artikolu 66.1 tal-Ftehim TRIPS, u l-Kunsill tat-TRIPs ġie inkarigat biex jieħdu l-azzjoni meħtieġa biex jagħti effett għal dan skont l-Artikolu 66.1 tal-Ftehim TRIPS (Dokument tad-WTO WT/MIN(01)/DEC/2). 
            
            
               L-Unjoni Ewropea appoġġat id-Deċiżjoni tal-Kunsill tat-TRIPS tas-27 ta' Ġunju 2002 skont l-Artikolu 66.1 tat-TRIPS li estendiet il-perjodu ta' tranżizzjoni li matulu pajjiżi l-inqas żviluppati ma għandhomx għalfejn jipprovdu protezzjoni ta' privattivi għal prodotti farmaċewtiċi sal-1 ta' Jannar 2016 (dokument tad-WTO IP/C/25). 
            
            
               L-Unjoni Ewropea appoġġat id-Deċiżjoni relatata tal-Kunsill Ġenerali tad-WTO fit-8 ta' Lulju 2002, li tat lill-pajjiżi l-anqas żviluppati eżenzjoni mill-għoti ta' drittijiet esklussivi tat-tqegħid fis-suq skont l-Artikolu 70.9 tal-Ftehim TRIPS sal-1 ta' Jannar 2016 (dokument tal-WTO WT/L/478). 
            
            
               L-Unjoni Ewropea appoġġat ukoll l-estensjoni tal-perjodu ġenerali ta' tranżizzjoni, maqbula mill-membri tad-WTO fil-11 ta' Ġunju 2013, biex il-pajjiżi l-anqas żviluppati japplikaw id-dispożizzjonijiet tat-TRIPS sal-1 ta' Lulju 2021 (dokument tad-WTO IP/C/64). 
            
            
               •Konsistenza mal-politiki l-oħrajn tal-Unjoni
            
            
               
                  L-inizjattiva hija għal kollox konsistenti mal-linji ta' politika tal-Unjoni Ewropea. Hija koerenti mal-politika tas-saħħa globali tal-UE kif definita fil-Komunikazzjoni tal-Kummissjoni dwar is-saħħa globali u l-objettiv tagħha li l-mediċini essenzjali jinżammu aċċessibbli u affordabbli f'konformità mad-Dikjarazzjoni ta' Doha (COM(2010) 128 Brussell)
                     1
                  . Hija koerenti ma' azzjonijiet oħra biex jiġi promoss l-aċċess għall-mediċini għal kulħadd kif innutat fir-rapport tal-UE tal-2013 dwar Koerenza tal-Politika għall-Iżvilupp (SWD (2013)456 finali). 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi legali
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jistipula li meta jkun meħtieġ li tittieħed Deċiżjoni li jkollha effett legali f’korp stabbilit bi ftehim internazzjonali, il-Kunsill, fuq proposta mill-Kummissjoni jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, jadotta Deċiżjoni li tistabbilixxi l-pożizzjoni li għandha tiġi adottata f'isem l-Unjoni. 
            
         
         
            
               L-estensjoni tal-perjodu ta' tranżizzjoni u tal-eżenzjoni jaqgħu taħt din id-dispożizzjoni billi d-Deċiżjonijiet jittieħdu f'korpi stabbiliti bi ftehim internazzjonali (il-Kunsill tad-WTO tat-TRIPS u l-Kunsill Ġenerali) li jaffettwa d-drittijiet u l-obbligi tal-Unjoni.
            
            
               L-estensjoni prevista tal-perijodu ta' transizzjoni u l-eżenzjoni jirrigwardaw kwistjonijiet li jaqgħu fil-kamp ta' applikazzjoni tal-politika kummerċjali komuni (l-Artikolu 207 tat-TFUE) u b'mod partikolari, l-obbligi skont il-Ftehim TRIPS. 
            
            
               •Proporzjonalità
            
            
               
                  L-għażla ta' politika hija proporzjonata peress li ż-żewġ Deċiżjonijiet proposti fil-livell tad-WTO ma jmorrux lil hinn minn dak li huwa meħtieġ sabiex jinkiseb l-objettiv  ta' għaqda mal-kunsens fl-Organizzazzjoni Dinjija tal-Kummerċ dwar it-talba tal-Membri li huma pajjiżi l-inqas żviluppati u l-għażla ta' politika b'appoġġ għall-politika li l-Unjoni għamlet tagħha fid-Dikjarazzjoni ta' Doha dwar TRIPS u s-Saħħa Pubblika fl-14 ta' Novembru 2001. 
               
            
            
               •Għażla tal-istrument
            
            
               
                  Peress li ż-żewġ Deċiżjonijiet għandhom jittieħdu fil-livell tad-WTO, Deċiżjoni tal-Kunsill hija l-istrument xieraq.
               
            
            
               3.RIŻULTATI TAL-EVALWAZZJONIJIET EX POST, KONSULTAZZJONIJIET MAL-PARTIJIET IKKONĊERNATI U VALUTAZZJONIJIET TAL-IMPATT
            
            
               •Evalwazzjonijiet ex-post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli. 
               
            
            
               •Konsultazzjonijiet mal-partijiet ikkonċernati
            
            
               
                  Mhux applikabbli. 
               
            
            
               •Ġbir u użu ta’ kompetenzi
            
            
               
                  Mhux applikabbli. 
               
            
            
               •Valutazzjoni tal-impatt
            
            
               
                  Ma saret l-ebda valutazzjoni tal-impatt għax iż-żewġ Deċiżjonijiet li għandhom jittieħdu fil-livell tad-WTO qed jimplimentaw il-politika eżistenti li l-Unjoni Ewropea għamlet tagħha fid-Dikjarazzjoni ta' Doha dwar it-TRIPS u s-saħħa pubblika tal-14 ta' Novembru 2001.
               
            
            
               •Drittijiet fondamentali
            
            
               Iż-żewġ Deċiżjonijiet fil-livell tad-WTO se jipprovdu lill-Membri li huma pajjiżi l-inqas żviluppati bil-flessibbiltà li jagħżlu kif l-aħjar jeżerċitaw id-dritt tagħhom li jipproteġu s-saħħa pubblika u, b'mod partikolari, li jippromwovu l-aċċess għall-mediċini għal kulħadd. 
            
            
               4.L-IMPLIKAZZJONIJIET BAĠITARJI
            
            
               
                  Ma hemm l-ebda implikazzjoni baġitarja minbarra r-riżorsi umani u amministrattivi meħtieġa għas-sostenn tal-adozzjoni taż-żewġ deċiżjonijiet fil-livell tad-WTO.
               
            
            
               5.ELEMENTI OĦRAJN
            
         
         
            
               •Pjanijiet ta’ implimentazzjoni, u arranġamenti ta' monitoraġġ, evalwazzjoni u rapportar
            
            
               
                  Ma hu meħtieġ l-ebda monitoraġġ separat minbarra monitoraġġ ġenerali tal-konformità tal-membri tad-WTO mal-obbligi tad-WTO.
               
            
            
               2015/0190 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li għandha tittieħed f'isem l-Unjoni Ewropea fi ħdan il-Kunsill tat-TRIPS u fil-Kunsill Ġenerali tal-Organizzazzjoni Dinjija tal-Kummerċ fir-rigward tat-talba mingħand membri li huma pajjiż l-inqas żviluppat għal estensjoni tal-perjodu ta' tranżizzjoni skont l-Artikolu 66(1) tal-Ftehim dwar aspetti relatati mal-kummrċ tad-Drititjiet ta' Proprjetà Intellettwali fir-rigward ta' ċerti obbligi marbuta ma' prodotti farmaċewtiċi u għal eżenzjoni mill-obbligi skont l-Artikolu 70(8) u (9) ta’ dak il-Ftehim
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 207(4) flimkien mal-Artikolu 218(9) tiegħu, 
            
            
               Wara li kkunsidra l-proposta mill-Kummissjoni Ewropea, 
            
            
               Billi:
            
            
               (1)Id-Dikjarazzjoni ta' Doha dwar il-Ftehim dwar Aspetti Relatati mal-Kummerċ tad-Drittijiet tal-Propjetà Intellettwali ("il-Ftehim TRIPS") u s-saħħa pubblika stqarret li l-estensjoni prevista fl-Artikolu 66(1) tal-Ftehim TRIPS kienet bla ħsara għad-dritt tal-Membri li jkunu pajjiżi l-inqas żviluppati li jitolbu estensjonijiet ulterjuri tal-perjodi ta' tranżizzjoni. 
            
            
               (2)Skont l-Artikolu 66(1) tal-Ftehim TRIPS, il-Kunsill tat-TRIPS, wara li jirċievi talba motivata kif dovut minn Membru li jkun pajjiż l-inqas żviluppat, jikkonċedi estensjonijiet ta' dan il-perjodu tranżitorju.
            
            
               (3)Skont il-paragrafu 7 tad-Dikjarazzjoni ta' Doha dwar il-Ftehim TRIPS u s-saħħa pubblika u mal-Artikolu 66(1) tal-Ftehim TRIPS, il-Kunsill ta' TRIPS, permezz tad-Deċiżjoni tat-27 ta' Ġunju 2002, estenda sal-1 ta' Jannar 2016 il-perjodu tranżitorju li matulu pajjiżi l-inqas żviluppati ma għandhomx għalfejn jipprovdu protezzjoni ta' privattivi għal prodotti farmaċewtiċi
                  2
               . 
            
            
               (4)Fit-8 ta' Lulju 2002, il-Kunsill Ġenerali tal-Organizzazzjoni Dinjija tal-Kummerċ (WTO) adotta deċiżjoni relatata mill-qrib, li tat lill-pajjiżi l-anqas żviluppati eżenzjoni mill-għoti ta' drittijiet esklussivi tat-tqegħid fis-suq skont l-Artikolu 70(9) tal-Ftehim TRIPS sal-1 ta' Jannar 2016
                  3
               . 
            
            
               (5)Il-Bangladexx, fit-23 ta' Frar 2015, f'isem il-membri tal-grupp ta' pajjiżi l-anqas żviluppati, talab għal estensjoni indefinita tal-perjodu ta' tranżizzjoni skont l-Artikolu 66(1) kif ukoll eżenzjoni indefinita mill-obbligi skont l-Artikolu 70(8) u (9) tal-Ftehim ta' TRIPS 
                  4
               dment li dawn jibqgħu pajjiżi l-anqas żviluppati.
            
            
               (6)Peress li kien hemm eżenzjoni separata għad-drittijiet ta' proprjetà intellettwali relatati ma' prodotti farmaċewtiċi sa mill-2002, ikun xieraq li l-Unjoni taqbel mal-estenzjoni sabiex ma ttellifx lil membri li huma pajjiżi l-anqas żviluppati milli jkollhom aċċess għal prodotti farmaċewtiċi.
            
            
               (7)Diversi membri tad-WTO jidhru lesti li jagħtu dik l-estensjoni indefinita u l-eżenzjoni permanenti, u għalhekk l-Unjoni għandha tissieħeb fil-kunsens f'konformità mal-appoġġ kontinwu tagħha għad-Dikjarazzjoni ta' Doha dwar it-TRIPS u s-saħħa pubblika. Madankollu, jekk is-soluzzjoni finali li tintlaħaq fl-aħħar mill-aħħar mill-membri tad-WTO tkun estenzjoni u eżenzjoni temporanja, l-Unjoni għandha wkoll taqbel.
            
            
               (8)Ikun għalhekk xieraq li tiġi stabbilita l-pożizzjoni li għandha tittieħed f'isem l-Unjoni Ewropea fi ħdan il-Kunsill tat-TRIPS u fil-Kunsill Ġenerali tad-WTO fir-rigward tat-talba mingħand membri li huma pajjiż l-inqas żviluppat għal estensjoni tal-perjodu ta' tranżizzjoni skont l-Artikolu 66(1) tal-Ftehim TRIPS fil-każ ta' ċerti obbligi fir-rigward ta' prodotti farmaċewtiċi u għal eżenzjoni mill-obbligi skont l-Artikolu 70(8) u (9) tal-Ftehim TRIPS.
            
            
               ADOTTA DIN ID-DEĊIŻJONI: 
            
            
               Artikolu 1
            
         
         
            
               Il-pożizzjoni li għandha tittieħed f'isem l-Unjoni fi ħdan il-Kunsill dwar l-aspetti relatati mal-kummerċ ta’ drittijiet ta’ proprjetà intellettwali u fil-Kunsill Ġenerali tal-Organizzazzjoni Dinjija tal-Kummerċ tkun kif ġej: 
            
            
               (a)li taqbel mat-talba għall-konċessjoni lill-membri li huma pajjiżi l-anqas żviluppati ta' estensjoni tal-perjodu ta' tranżizzjoni skont l- Artikolu 66(1) tal-Ftehim dwar l-Aspetti Relatati mal-Kummerċ tad-Drittijiet ta’ Propjetà Intellettwali (il-"Ftehim TRIPS") rigward ċerti obbligi relatati mal-prodotti farmaċewtiċi;
            
            
               (b)taqbel mat-talba għall-għoti lil membri li huma pajjiżi l-anqas żviluppati ta' eżenzjoni mill-obbligi skont l-Artikolu 70(8) u (9) tal-Ftehim TRIPS; 
            
            
               (c)taċċetta l-proposta għal estenzjoni li ssir referenza għaliha fil-punt (a) jew għall-estenzjoni li ssir referenza għaliha fil-punt (b) jew it-tnejn, li jibqgħu applikabbli dment li kull membru li jkun pajjiż l-anqas żviluppat tal-Organizzazzjoni Dinjija tal-Kummerċ jibqa' pajjiż l-anqas żviluppat;
            
            
               (d)bħala alternattiva għall-punt (c), taċċetta proposta għal estensjoni temporanja jew eżenzjoni temporanja, jew it-tnejn, meta l-proposta tkun ukoll aċċettabbli għall-membri l-oħra tal-Organizzazzjoni Dinjija tal-Kummerċ. 
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                     http://ec.europa.eu/health/eu_world/global_health/index_en.htm
                  
                   
               
               
                  
                     (2)
                  Id-dokument tad-WTO IP/C/25.
               
               
                  
                     (3)
                  Id-dokument tad-WTO WT/L/478.
               
               
                  
                     (4)
                  Id-dokument tad-WTO IP/C/W/605.